Работа з выхаванцамі

**Віктарына “Вось які я Беларус!”**

***для выхаванцаў старшай падгрупы***

**Мэта:** выхаванне нацыянальнай самасвядомасці праз асэнсаванне нацыянальных каштоўнасцей, традыцый, творчай і сацыяльнай самарэалізацыі кожнага выхаванца.

**Абсталяванне**: часткі карты Беларусі, маска ката для гульні.

**Ход:**

**Выхавальнік:** У кожнага чалавека ёсць Радзіма. Кожны з нас любіць месца, дзе нарадзіўся і жыве. Наша Радзіма — гэта Беларусь, самая прыгожая, самая любая краіна. Наш родны беларускі край! Ён прыгожы і непаўторны сваімі рэкамі і азёрамі, сваімі лясамі і лугамі, сваімі сцежкамі і дарогамі…

Радзіма наша - Бедарусь,

I колькі не шукай,

Не знойдзеш ты на ўсёй зямлі

Мілей, чым гэты край.

**Выхавальнік:**А як вы думаеце, чаму наша краіна мае такую прыгожую назву — Беларусь?

**Выхавальнік:**Сёння я запрашаю вас прыняць удзел у віктарыне, якая называецца “Вось які я беларус!”

          Першае заданне  “Падумай i адкажы”. Я буду задаваць пытанне, за правільны адказ даваць частку ад карты Рэспублікі Беларусь.

1. Назавіце сталіцу Рэспублікі Беларусь. *(Мінск.)*
2. Назавіце прэзідэнта краіны. *(А. Р. Лукашэнка.)*
3. 3. Чаму беларусаў называюць, бульбашамі? *(Бульба — другі хлеб беларусаў, самая любімая страва.)*
4. 4. Назавіце, якія колеры на Дзяржаўным сцягу?*(Чырвоны, зялёны, белы.)*
5. 5. Якіх славутых людзей Беларусі вы ведаеце? *(Еўфрасіння Полацкая, Сімеон Полацкі, Францыск Скарына.)*
6. Якія беларускія заводы вы ведаеце? (МТЗ, БелАз, Камунарка, Гефест і інш.)
7. На што падобна тэрыторыя нашай краіны на карце? *(Кляновы ліст).*

**Выхавальнік:**Наша віктарына працягваецца, і я хачу даведацца, як вы ведаеце**прымаўкі і прыказкі**, вам неабходна закончыць прыказку.

Няма смачнейшай вадзіцы... *(як з роднай крыніцы).*

Хто працуе*... (тому і шанцуе).*

Дарагая тая хатка... *(дзе нарадзіла мяне матка).*

Лепш сто сяброў... *(чым сто рублёў).*

Новых сяброў нажывай*... (але старых не забывай*).

Родная зямля — маці... (чужая старонка — мачыха).

Давайце паглядзім, хто з вас ужо змог сабраць карту?

А мы працягваем. Але спачатку запрашаю вас адпачыць.

**Фізкультхвілінка**

**Гульня " Як жывяце, мае дзеткі?"**

Як жывеце, мае дзеткі?

Вось так! *( Пляскаюць у далоні)*

Як ідзяце, мае дзеткі?

Вось так! *(Топаюць нагамі)*

Як бяжыце, мае дзеткі?

Вось так! *(Рухі нагамі і рукамі)*

А як спіце, мае дзеткі?

Вось так! *(Схіляюць голаву на рукі і сядаюць)*

А як устаеце, мае дзеткі?

Вось так! *(Усміхаюцца і ўстаюць)*

А як свавольнічаеце, мае дзеткі?

Вось так! *(Надуваюць шчокі і далонямі б'юць па іх).*

**Выхавальнік:**Адпачылі? Давайце працягваць. Я хачу даведацца, як жа вы ведаеце жывельны і  раслінны свет нашай Радзімы. За правільныя адказы, я буду працягваць даваць часткі карты Рэспублікі Беларусь.

**Выхавальнік:**Якія дрэвы растуць у хвойным лесе? *(Сасна, елка)*

Якіх жывёл называюць будаўнікамі? *(Бабёр)*

Назавіце драпежных жывёл нашых лясоў. (*Воўк, дзік, ліса)*

Якія жывёлы Беларусі на зіму змяняюць свой колер? *(Заяц, ліса, вавёрка)*

Якія птушкі застаюцца ў нас зімаваць? *(Верабей, сарока, варона)*

Хто ўдзень адпачывае, а ноччу лятае? *(Сава)*

Якая птушка выводзіць птушанят зімою? *(Крыжадзюб)*

Якія звяры і птушкі занесены ў Чырвоную кнігу Рэспублікі Беларусь? *(Зубр, мядзведзь, барсук, бусел, вялікая белая чапля)*

Назавіце лекавыя расліны нашых лугоў. *(Рамонак, зверабой, тысячаліснік)*

Назавіце драпежную рачную рыбу. *(Шчупак)*

**Выхавальнік: Зараз я прапаную вам пагуляць у цікавую гульню “Адгадай загадкі”.**

1. Урадзіўся ён высокі, шаўкавісты, сінявокі.

Апранае нас здавён,

Здагадайцеся, хто ён? *(Лён)*

1. Цвіту ўсё лета я.

 Жыву звычайна ў жыце.

 Нашу хлапечае імя.

Як зваць мяне, скажыце?*(Васілёк)*

1. Не кравец, а ўсё жыццё з іголкамі ходзіць? *(Вожык)*

**Выхавальнік:**Вы вельмі дабра справіліся з гэтымі заданнямі. А зараз я хачу даведацца, як уважліва вы слухалі казкі, якія мы вам чыталі. Наша заданне называецца **“Адгадай казку”.**Я буду чытаць урыўкі беларускіх казак, а вам неабходна назваць назву казкі

1. Думала Ліса на цэлы дзень наесціся, але нават і пакаштаваць ежы не прыйшлося.*(Лісіца і Журавель.)*
2. Касіў на лузе касец. Змарыўся і сеў пад кустом адпачыць. (*Лёгкі хлеб.)*
3. Прынесла курачка сена карове. Карова з’ела сена і дала масла. *(Як курачка пеўніка ратавала.)*
4. Вось пайшоў раз кот у лес на паляванне і заблудзіўся. Шукаў-шукаў дарогу да дому — не знайшоў. Сеў пад ялінкай і плача. *(Як кот звяроў напалохаў.)*

**Выхавальнік:**Каб трошкі адпачыць, прапаную вам пагуляць у беларускую народную гульню “Шэры кот”.

**Выхавальнік:** А зараз прапаную апошняе наша заданне**“Назаві адным словам”**

Даць агульную назву прапанаваным словам.

1. Страказа, муха, чмель*(насякомыя).*
2. Ружа, рамонак, валошка*(кветкі)*
3. Стрыж, ластаўка, верабей*(птушкі).*
4. Фуфайка, спадніца, сукенка*(адзенне).*
5. Ліса, воўк, бабёр *(звяры).*
6. Чаравікі, боты, туфлі*(абутак).*

**Выхавальнік:**Давайце, падвядом вынікі, хто з вас склаў карту Беларусі? Спадзяюся вам было цікава і вы ўсе атрымоўваеце медалі “Знаўцы Беларусі”.

Крыніца:

Вучэбная праграма дашкольнай адукацыі. –Мінск,  НІА- 2019.

Выхавальнік дашкольнай адукацыі

першай кваліфікацыйнай катэгорыі                       А.М.Ігнатчык

**Прыказкі і прымаўкі пра Радзіму**

\*Родная зямелька – як зморанаму пасцелька.

\*На чужыне і камар загіне.

\*Чым за морам віно піць, лепш з Нёмана вадзіцу.

\*Далёкая старана без ветру сушыць.

\*У сваім краі, як у раі.